**Közhasznúsági beszámoló a 2011. évi tevékenységről**

Az Alapító Okiratunkban megfogalmazott céljainkat a 2011-es évben is figyelembe véve valósítottuk meg közösségi programjainkat. Hetente kétszer tartunk ingyenes korrepetálást a rászorulóknak (többségében szegény, hátrányos helyzetű roma gyerekeknek) több tantárgyból önkéntes nevelők és fiatal felnőttek közreműködésével. Ezért a tevékenységért a klubvezető az orosházi Cigány Kisebbségi Önkormányzattól elismerő oklevelet kapott. Havonta tartunk olyan klubfoglalkozásokat, amelyre neves vendégeket hívunk (pl. művészek, orvosok, pszichológusok, misszionáriusok, zenei együttesek). Járt nálunk Sebastian Benvin atya indiai misszionárius, Görög Ibolya c. egyetemi docens, protokollszakértő, Kovács Gábor bankár, Pintér Béla előadóművész, és a felsorolás nem teljes. Rendszeresen tartunk filmklubokat klasszikus alkotások bemutatásával. Klubunk minden rendezvénye ingyenes, sőt megvendégeljük a résztvevőket támogatóink természetbeni adományaival, pl. péksütemények. Nagyobb ünnepekre műsorokkal és saját készítésű ajándékokkal köszöntjük az idősek otthonainak lakóit. Húsvétra, Karácsonyra a fiatalokkal együtt süteményeket sütünk a hajléktalan szállón élőknek. Évente 2-3 alkalommal élelmiszeradományt gyűjtünk a város iskoláiban a nagyszalontai árvaházban lakó gyermekek számára. Ezen kívül a klub a támogatóktól kapott élelmiszerekből támogatja a szegényebb sorban élő klubtagok családjait. Közösségünkben kezdettől fogva vannak mozgássérült és enyhén szellemi fogyatékos vagy más betegségben szenvedő fiatalok. Az egészségesek nagy türelemmel és szeretettel bánnak velük, egyenrangú tagként fogadták be őket. Évente négy alkalommal újságot adunk ki, az OKIK Híradót, folyamatosan frissítjük honlapunkat. (http://okik.l-com.hu) A 2011-ben megvalósított programok felsorolása.

Január: részt vettünk az ökumenikus imahéten. Klubfoglalkozásunkon vendégünk volt dr. Kardos Mihály és csoportja Szegedről.

Február: 3 csapattal részt vettünk a városi Biblia-ismereti versenyen. 26-án hagyományos farsangi karneválunkon a jelmezes felvonulás és a finom vacsora után vidám zenére táncoltak és énekeltek kicsik-nagyok együtt.

Március 9-én megkezdtük a TESZ-VESZ-TAVASZ-ra és a Húsvétra készülést. 10-én részt vettünk Szegeden a cserkészek által szervezett árvízi emléknapon. A kerti munkákat és a klubház rendezését március 18-19-én végeztük csaknem 40 fiatallal. A filmklubon Don Bosco életéről készült filmet néztük meg, majd megbeszéltük a látottakat. 26-án Ribárszki Ákos evangélikus iskolalelkész tartott foglalkozást a böjtről és az önismeretről.

Április 2: lelki napon vettünk részt a hódmezővásárhelyi Domonkos kolostorban. 9-én Béni Csaba mozgássérült gitáros tartotta a klubfoglalkozást. Filmklubon a Ben Hur című filmet néztük meg. 13-án húsvéti műsor négy idősek otthonában. Ugyanezen a héten kollektív süteménysütés a hajléktalanoknak. Húsvét előtt a diákok adományait vittük Nagyszalontára.

Május: Gitáros- és énekes találkozóra mentünk Békéscsabára, majd Nagyszénásra családi napra. 21-én szalonnasütő klubestünkön vendégünk volt Pintér Béla zeneszerző és énekes.

Június 3-án a nagyszalontai gyermekotthon küldöttsége érkezett hozzánk egy zenés műsorral. 17-én Nagyszalontára vittünk újabb adományt.

20-25-ig tartott az "Alföld ízei" főzőtanfolyam, amelynek befejezéseként a tanfolyam résztvevői felnőtt irányításával marhapörköltet főztek bográcsban. 27-júlis 1-ig tartott a "Népek játékai" tábor a legkisebbek népes részvételével. Ebben a hónapban nálunk töltötte háromhetes szakmai gyakorlatát az Ügyviteli Szakiskola 3 tanulója.

Júliusban klubházunkban volt két egyhetes német nyelvi tábor nyelvtanár vezetésével. 7-12-ig volt Mezőhegyesen a Hittantábor az általános iskolás korosztálynak, 18-23-ig Kiskunmajsán az Etika tábor a középiskolásoknak és egyetemistáknak.

Augusztus utolsó hetében közkívánatra újból megrendeztük a "Népek játékai" tábort. 27-én, évadnyitó klubfoglalkozásunkon Lakatos Tibor tanár, roma származású alapító tagunk beszélt hivatásáról, majd Csernai Lajos zenetanár tartott előadást hangszeres bemutatóval.

Szeptember 17-én Filmklub, Karol, az ember, aki pápa lett. 17-én klubunk küldöttsége a Szent Gellért ifjúsági találkozóra utazott Szegedre. 24-én vendégünk volt Németh Béla asztalosmester, önkormányzati képviselő, városunk korábbi polgármestere. Az est a Credo-együttes koncertjével folytatódott.

Október 8-án kirándulás a tatársánci tanyavilágba, ahol a vendégszerető házigazdáknál töltöttünk egy élményekben gazdag napot. 9-én, a Reménység istentiszteleten újra meghallgathattuk Pintér Béla koncertjét. 15-én klubestünkön dr. Dani Győző orvos beszélt hivatásáról, majd Szabó Zoltán középiskolás diák lépett fel gitáros együttesével. A hónap végén részt vettünk a "Hajléktalanok éjszakája" rendezvényein.

November 12-én ismét ellátogattunk a hódmezővásárhelyi Domonkos kolostorba. 26-án dr. Laurinyecz Mihály kanonok-plébános vallott életéről, ill. meggyújtotta az első adventi gyertyát. Ezután Hering Zoltán zongorakoncertje következett. A további gyertyagyújtások decemberben református, evangélikus és baptista szolgálattal történtek

December 1-én meghallgattuk Kovács Gábor bankár közgazdasági témájú előadását. 17-én hozta klubunkba dr. Laurinyecz Mihály a Betlehemi lángot. 22-én a diákok betlehemi játékot mutattak be a klubházban. 30-án volt az évbúcsúztató élőzenével, Ki mit tud-dal és tombolával.

Orosháza, 2012. április 14.

Bánkiné dr. Borbély Mária

a Kuratórium elnöke